ET Euroopa Liidu Teataja L 36/43

KOMISJONI RAKENDUSMÄÄRUS (EL) 2017/240,

10. veebruar 2017,

milles käsitletakse Satureja montana L. eeterliku õli põhiainena heaks kiitmata jätmist vastavalt Euroopa Parlamendi ja nõukogu määrusele (EÜ) nr 1107/2009 taimekaitsevahendite turulelaskmise kohta

(EMPs kohaldatav tekst)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 21. oktoobri 2009. aasta määrust (EÜ) nr 1107/2009 taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ kehtetuks tunnistamise kohta, (1) eriti selle artikli 23 lõiget 5 koostoimes kõnealuse määruse artikli 13 lõikega 2,

ning arvestades järgmist:

(1) Komisjon sai 7. juulil 2015 asutuselt Institut technique de l'agriculture biologique (ITAB) määruse (EÜ) nr 1107/2009 artikli 23 lõike 3 kohase taotluse Satureja montana L. eeterliku õli põhiainena heaks kiitmiseks. Taotlusele oli lisatud artikli 23 lõike 3 teises lõigus nõutud teave.

(2) Komisjon palus Euroopa Toiduohutusametilt (edaspidi „toiduohutusamet“) teadusabi. Amet esitas 13. juunil 2016 komisjonile kõnealuse aine kohta tehnilise aruande (2). Komisjon esitas läbivaatamisaruande (3) ja käesoleva määruse eelnõu alalisele taime-, looma-, toidu- ja söödakomiteele Satureja montana L. eeterliku õli heaks kiitmata jätmise kohta 7. oktoobril 2016 ning vormistas need lõplikult komitee 7. detsembri 2016. aasta koosoleku ajaks.

(3) Taotleja esitatud dokumentidest ilmneb, et Satureja montana L. eeterlik õli vastab Euroopa Parlamendi ja nõukogu määruse (EÜ) nr 178/2002 (4) artiklis 2 määratletud mõiste „toit“ kriteeriumidele.

(4) Toiduohutusameti tehnilises aruandes käsitleti selliseid konkreetseid probleeme, mida tekitab kokkupuude eeterliku õli ning selle koostisosade karvakrooli ja γ-terpineeniga, eelkõige pestitsiide kasutades, mille tõttu ei olnud võimalik käitajatele, töötajatele, kõrvalistele isikutele, tarbijatele ja muudele kui sihtorganismidele avalduva ohu hindamist lõpule viia.

(5) Komisjon palus taotlejal esitada ameti tehnilise aruande ja esialgse läbivaatamisaruande kohta oma märkused. Taotleja esitas oma märkused ja neid on põhjalikult kaalutud.

(6) Vaatamata taotleja esitatud väidetele ei saa ainega seotud probleeme kõrvaldada.

(7) Komisjoni läbivaatamisaruande kohaselt ei ole seega tõendatud, et määruse (EÜ) nr 1107/2009 artiklis 23 sätestatud nõuded on täidetud. Seepärast on asjakohane jätta Satureja montana L. eeterliku õli põhiainena heaks kiitmata.

(8) Käesoleva määrusega ei piirata õigust esitada vastavalt määruse (EÜ) nr 1107/2009 artikli 23 lõikele 3 Satureja montana L. eeterliku õli põhiainena heaks kiitmiseks uus taotlus.

(9) Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Ainet Satureja montana L. (eeterlik õli) ei kiideta põhiainena heaks.

Artikkel 2

Käesolev määrus jõustub kahekümnendal päeval pärast selle avaldamist Euroopa Liidu Teatajas.

Käesolev määrus on tervikuna siduv ja vahetult kohaldatav kõikides liikmesriikides. Brüssel, 10. veebruar 2017 Komisjoni nimel president Jean-Claude JUNCKER

(1) ELT L 309, 24.11.2009, lk 1.

(2) Outcome of the consultation with Member States and EFSA on the basic substance application for Satureja montana L. for use in plant protection as fungicide and bactericide on various crops (Liikmesriikide ja Euroopa Toiduohutusametiga peetud konsultatsioonide tulemused seoses Satureja montana L. kasutamisega fungitsiidi ning bakteritsiidina erinevate põllumajanduskultuuride puhul). Euroopa Toiduohutusameti toetav väljaanne 2016:EN-1051.

(3) http://ec.europa.eu/food/plant/pesticides/eu-pesticides-database/public/?event=activesubstance.selection&language=EN.

(4) Euroopa Parlamendi ja nõukogu 28. jaanuari 2002. aasta määrus (EÜ) nr 178/2002, millega sätestatakse toidualaste õigusnormide üldised põhimõtted ja nõuded, asutatakse Euroopa Toiduohutusamet ja kehtestatakse toidu ohutusega seotud menetlused (EÜT L 31, 1.2.2002, lk 1).